‘पर तूं हुण केह करी सकना मीं इस जाले चा कडने दी तरकीब ते कोई होई नीं सकदी हुणे चिड़ी मारे ने औना ऐ ते मिगी फगडियै लेई जाना ऐ मेरे कन्ने तूई दिखियै जे ओनै तुगी बी अपने तीरे दा नशाना बनाई लेआ ते के फैदा होग इक दे बदले दो जाना देनियां मूर्खता ऐ, एस करी तू चुप करी घर चली जा मीं तेरे इस सच्चे प्रेमे दी बड़ी कदर ऐ पर इत्थे कुसे दी नेई चलनी’। राजे ने बड़े तरले कीते पर सुमुख नेई गे हल्लेया। इन्नें चिरेंगी चिड़ी मार बी आई पुज्जा इक हंसे गी जाले च फसे दे दिखिय ते दुए गी बख्खी बैठे दे दिसियै ओ बड़ा खुश होया ते जाल समेटन लगा। जेसले उन्ने राजहंसे गी फगडेया ते सुमुख ओदे सामने आई खडोता ते आखन लगा ‘ए शकारी मेरी इक बेनती सुनो ते मी जन्म जन्मांतर तक तेरा कर्जाऊ रौंहङ ! तू मेरे राजा गी छोड़ी ओड़ ते मीं फड़ी लै राजा दे शरीरे कोला मेरा शरीर डयोडी ऐ तुई बी फयैदा होग ते मिगीं बी’।